גמר גביע המדינה בכדורגל 1987

**גמר גביע המדינה בכדורגל 1987** התקיים באצטדיון רמת גן ברמת גן ב-9 ביוני 1987, ובו נקבע כי מחזיקת גביע המדינה בכדורגל 1986/1987 היא מכבי תל אביב, שניצחה במשחק את מכבי חיפה בתוצאה 3:4 בדו-קרב פנדלים, לאחר שתוצאת המשחק הסתיימה ב-3:3. הייתה זו המהדורה ה-49 של גביע המדינה, וה-34 מאז קום המדינה.

עבור מכבי תל אביב היה זה הגביע ה-10 מאז קום המדינה וה-16 בהיסטוריה שלה, בהופעה ה-24 בגמר הגביע, כאשר הפעם האחרונה שהגיעה לגמר והפסידה היה 4 עונות לפני כן, בעונת 1982/1983, אז הפסידה ליריבה העירונית הפועל תל אביב בגמר הגביע 2:3. הפעם האחרונה שבה זכתה מכבי תל אביב בגביע היה 10 עונות לפני כן בעונת 1976/1977 לאחר שניצחה בגמר את בית"ר תל אביב בתוצאה 0:1.

מכבי תל אביב הגיעה לגמר לאחר 5 משחקים במפעל, כאשר ב-4 מהם ניצחה בתום 90 דקות, ובאחד מהם עשתה תיקו (במשחק ראשון במפגש כפול עם גומלין), עם מאזן שערים של 10-4 לטובתה, כאשר היא מציגה ממוצע שערים של 2 שערים למשחק.

עבור מכבי חיפה הייתה זו ההופעה השישית בתולדותיה בגמר גביע המדינה (והחמישית מאז קום המדינה). הפעם הקודמת שבה הגיעה למעמד הגמר הייתה שנתיים לפני כן, ב-1984/1985 אז הגיעה לגמר נגד בית"ר ירושלים, והפסידה בתוצאה 0:1. הפעם האחרונה שבה זכתה מכבי חיפה בתואר גביע המדינה היחידי שלה עד אז, היה 27 שנים לפני כן בעונת 1961/1962 אז ניצחה את מכבי תל אביב בגמר הגביע החוזר בתוצאה 2:5.

מכבי חיפה הגיעה לגמר לאחר 4 משחקים במפעל, כאשר ב-3 מהם ניצחה בתום 90 דקות, ובאחד מהם ניצחה בתום דו-קרב פנדלים מהנקודה הלבנה, אחרי משחק שהסתיים בתיקו 0:0 בתום 120 דקות, כאשר בכל משחקיה עד הגמר היא לא ספגה אפילו שער אחד. מאזן שערים שלה במפעל בעונה זו היה 6-0 לטובתה, כאשר היא מציגה ממוצע שערים של 1.5 שערים למשחק.

## הדרך אל הגמר

### מכבי תל אביב
מכבי תל אביב מגיעה לגמר הגביע בתור קבוצת צמרת בליגה הלאומית, לאחר שסיימה במקום השלישי בליגה בעונה זו, עונת 1986/1987.

בסיבוב ח' התארחה במשחק הראשון באצטדיון ברמלה, אצל קבוצת בית"ר רמלה מתחתית הליגה הארצית (ליגת המשנה דאז), כאשר במשחק לאחר פסילת שער לזכות מכבי תל אביב בדקה ה-11 על ידי השופט, בדקה ה-22 הבקיעה דווקא בית"ר רמלה את השער הראשון במשחק לאחר שמאיר בלושטיין הוכשל על ידי השוער בוני גינצבורג ברחבה. בלושטיין גם בעט את הפנדל והבקיע - 0:1 לזכות הקבוצה מהליגה הארצית. 2 דקות מפתיחת המחצית השנייה של המשחק, אלון נתן פרץ לרחבה והוכשל על ידי שחקן רמלה יצחק קאו. בני טבק שניגש לבעוט החמיץ את הפנדל והתוצאה נשארה בעינה. בדקה ה-63 הגיע שער השוויון של מכבי תל אביב לאחר שאלון נתן הוציא כדור רוחב, הגנת הרמלאים נכשלה בהרחקת הכדור שהתגלגל לחיים גולדברג שבעט פנימה וקבע 1:1. המשחק נכנס להארכה, ובדקה ה-119 בעט שחקן רמלה מרדכי אקצין כדור חזק, אולם שוער מכבי גינצבורג הדף את הכדור ומנע שער. תוצאת המשחק בתום 120 דקות הייתה 1:1 מה שחייב משחק חוזר, מתוך. במשחק החוזר שנערך 3 ימים לאחר מכן באצטדיון בלומפילד, ניצחה מכבי תל אביב 1:2 אחרי שמיקי כהן (10) ואלי דריקס (77) הבקיעו לזכות מכבי תל אביב ומאיר בלושטיין רק צמצם את התוצאה בדקה ה-87.

בשמינית הגמר נפגשה מכבי תל אביב עם היריבה העירונית הפועל תל אביב למשחק נוסף במסגרת הדרבי של תל אביב בגביע המדינה. בדקה ה-19 הגביה מגן מכבי חיים גולדברג את הכדור לרחבת הפועל תל אביב, ושחקן ההגנה של הפועל תל אביב יוסי זאנה ניסה להרחיק אך נגח לרשת של שערו הוא, ונקבע 0:1 משער עצמי של זאנה. בדקה ה-59 הוגבה כדור לרחבה של מכבי תל אביב, השוער עצר את המשחק ופסק פנדל לטובת האדומים, כאשר טען כי ארז לולו שחקן מכבי משך בחולצתו של יהודה עמר והכשילו מלהגיע לכדור. את הפנדל בעט משה סיני חזק ופנימה 1:1 במשחק. ארבע דקות לאחר מכן פסק השופט בעיטת עונשין פעם נוספת, הפעם לזכות מכבי תל אביב לאחר שיוסי זאנה הכשיל את אלי דריקס ברחבה. דוד אזולאי בעט בחצי הגובה פנימה, וקבע 2:1 ואת תוצאת המשחק, שבעקבותיו העפילה מכבי תל אביב לשלב הבא.

ברבע הגמר פגשה מכבי תל אביב את מכבי יפו מתחתית הליגה הלאומית באצטדיון רמת גן, כאשר אותה מכבי תל אביב מנצחת משלושער של משה גריאני (בדקות צמודות אחת לשנייה 20 ו-26, ולאחר מכן בדקה ה-59), כאשר עופר דגמי מצמק זמנית בדקה ה-37, ותוצאת המשחק נקבעת על 1:3 למכבי תל אביב לעיני כ-4,000 צופים.

בחצי הגמר הנייטרלי באצטדיון רמת גן, פגשה מכבי תל אביב את אלופת הליגה באותה עונה בית"ר ירושלים, הקבוצה שנחשבה להכי חזק בישראל בתקופה זו, שניסתה להשלים דאבל עונתי. במפגש שנערך לעיני כ-40,000 צופים ב-26 במאי 1987, ללא אחד הכוכבים שלה אורי מלמיליאן שהיה פצוע. בדקה ה-25 של המשחק הכניס פס רוחב משה גריאני, ואלי דריקס שהיה בלתי מכוסה, בעט את הכדור והכניס שער ראשון במשחק 0:1 למכבי תל אביב. בדקה ה-46 חטף אלון נתן כדור ורץ לתוך רחבת ה-16, ביצע הטעייה ובעט את הכדור לרשת 0:2 למכבי תל אביב שהעפילה לגמר הגביע ה-24 בתולדותיה והראשון מזה 4 שנים.

### מכבי חיפה
מכבי חיפה מגיעה לגמר כקבוצה בינונית בליגה הלאומית, לאחר שסיימה את העונה במקום התשיעי בליגה בלבד.

בסיבוב ח' אירחה באצטדיון קריית אליעזר מכבי חיפה את הפועל בית שאן מתחתית הליגה הארצית - ליגת המשנה דאז, כאשר במשחק כבשו שני שחקני ההגנה החיפאית אלי כהן (38) וציון מרילי (41) והחלוץ משה סלקטר שהשלים את התוצאה בדקה ה-60, כך שמכבי חיפה סיימה משחק עם ניצחון חלק 0:3.

בשמינית הגמר התארחה חיפה באצטדיון ימק"א למשחק מול הפועל ירושלים מצמרת הליגה הארצית. במשחק בדקה ה־37 חיפה יצאה להתקפה, כאשר אברהם אבוקרט העביר כדור לקפטן לאיתן אהרוני שפרץ מימין, הגביה למרכז וזאהי ארמלי נגח מקרוב לרשת - 0:1 לחיפה. בדקה ה-62 דניאל בריילובסקי פרץ מימין, חלף על פני שומרו, ציון אוחנה, ושלח לרוחב השער כדור אותו ניסה שוער ירושלים משה מרכוס לקלוט, אבל לפתע שמט אותו וקשר מכבי חיפה ירון גבעול, שנכנס 6 דקות קודם לכן, עט על המתנה ובעט מקרוב פנימה - 0:2 לחיפה, שהעפילה לשלב הבא.

ברבע הגמר התארחה חיפה באצטדיון רמת גן למשחק חוץ אצל הפועל פתח תקווה שהתמודדה איתה בחלק התחתון של הליגה הלאומית. המשחק לא התעלה לרמה גבוהה ובדקה ה-85 נכבש השער היחידי במשחק, אחרי שמרילי מסר לזאהי ארמלי כדור מדוד שהוא בעט חזק לפינה הקצרה, מה שקבע 0:1 למכבי חיפה ואת תוצאת המשחק שבעקבותיו העפילה חיפה לשלב הבא.

בחצי הגמר הנייטרלי באצטדיון רמת גן, התמודדה מכבי חיפה מול בית"ר תל אביב במשחק שגם הוא לא התעלה לרמה גבוהה, לא נכבשו שערי שדה, והמשחק נגמר לאחר 120 דקות בתוצאה 0:0, שחייב הכרעה בדו-קרב בעיטות מנקודת העונשין. מהלך הפנדלים : ציון מרילי דייק בפנדל הראשון - 0:1 לחיפה, שוער מכבי חיפה אבי רן עצר את בעיטתו של דוד לביא, זאהי אמלי בעט למשקוף והחוצה, ורוני צמח הבית"רי איזן את התוצאה. החלוץ החיפאי משה סלקטר שלח את הפנדל השלישי פנימה ורחמים עמרן מבית"ר תל אביב שלח את הכדור מעל למשקוף. אלי כהן דייק וכמוהו יוסי מזרחי מבית"ר תל אביב, והתוצאה היא 2:3 לחיפה.

אחרון הבועטים ממכבי חיפה לא תוכנן להיות האחרון, אבל ניר קלינגר ביקש בפני מאמנו, שלמה שרף לבעוט, וזה נכנע. קלינגר כבש וקבע את תוצאת הדו-קרב 2:4 למכבי חיפה, שהעפילה לגמר גביע המדינה בפעם השישית בתולדותיה ובפעם השנייה ב-3 השנים האחרונות.

## סיכום מהלכי המשחק
### מחצית ראשונה
בדקה ה-21 משה גריאני ממכבי חיפה במבצע יחיד כדרר ובעט חזק אולם מעל שערה של מכבי חיפה ושוערה אבי רן.

בדקה ה-22 בעט בעיטה ראשונה למסגרת השער דניאל בריילבוסקי ממכבי חיפה. אולם בוני גינצבורג הדף היטב.

בדקה ה-42 בעיטה חזקה של איתי מרדכי אחרי שהיתל בהגנת מכבי תל אביב ובאבי כהן ויוסי קרמר, נעצרה שוב אצל בוני גינצבורג שוער מכבי תל אביב.

במחצית הראשונה הונפו 3 כרטיסים צהובים לעבר דניאל בריילובסקי שחקן מכבי חיפה ויוסי קרמר ומיקי כהן ממכבי תל אביב.

### מחצית שנייה
30 שניות מפתיחת המחצית השנייה, חיים גולדברג התל אביבי מסר למיקי כהן, שהחמיץ מצב טוב לכיבוש של מכבי תל אביב כבר בפתיחתה של המחצית. בהמשך אלון נתן, והגיע למצב קורץ ליד שערה של מכבי חיפה כאשר פרץ לתוך הרחבה, אולם לא הצליח לנצל את המצב כייאות.

בדקה ה-54 התנהל מיקי כהן עם הכדור כ־20 מ` משער חיפה, השאיר לאלון נתן שעקף על המקום שני שחקני היריבה מכבי חיפה, בהמשך נתן לדריקס שהגביה, ומשה גריאני, בנגיחה תוך זינוק במאוזן, שלח את הכדור לפינה הרחוקה, ו**קבע 0:1 למכבי תל אביב בגמר הגביע**.

בדקה ה-63 שלח דניאל בריילובסקי פס קדימה. שחקן ההגנה של מכבי תל אביב אבי כהן ניסה להסיט את הכדור בצורה לא מוצלחת וגם מנשה שמעונוב לא הצליח להשתלט על הכדור, שהגיע ל**זאהי ארמלי ברחבה, שבעט חזק ושטוח וקבע 1:1 במשחק.**

בדקה ה-72 רפי אוסמו, בלם מכבי חיפה פספס את התיקול בניסיונו לקטוע העברת כדור ארוכה של ארז לולו לעבר אלי דריקס ללא הצלחה. הכדור הגיע לדריקס שעבר שמצא את הפינה הרחוקה של אבי רן ו**קבע 1:2 למכבי תל אביב בגמר.**

בשש הדקות הבאות ביצע מאמן מכבי חיפה שלמה שרף שני חילופים כאשר הקשר ברוך ממן יצא ובמקומו נכנס החלוץ משה סלקטר (72), והבלם רפי אוסמו יצא ובמקומו נכנס החלוץ עופר מזרחי (74).

בדקה ה-85 בוצעה עבירה של יוסי קרמר על זאהי ארמלי, והשופט פסק בעיטת עונשין חופשית מצד שמאל של הרחבה. הכדור הוגבה לרחבה על ידי ציון מרילי, והגיע למשה סלקטר שנכנס 13 דקות לפני כן - **שנגח את הכדור פנימה וקבע 2:2 בגמר הגביע.**

בדקה ה-90 שרק השופט משה אשכנזי לסיום הזמן החוקי ו-90 הדקות הראשונות - בתוצאת תיקו שחייבה הארכה.

### הארכה
בדקה ה-95 בוצע חילוף בשורות מכבי תל אביב כאשר ארז לול יצא ובמקומו נכנס החלוץ בני טבק.

בדקה ה-97 עופר מזרחי, שהעביר את שחקני ההגנה של מכבי תל אביב אבי כהן ומנשה שמעונוב, העניק כדור רוחב מצוין לאיתי מרדכי, אך זה החמיץ את הכדור.

בדקה ה-101 של המשחק בהארכה, איתן אהרוני הגביה כדור מימין. עופר מזרחי פספס את הכדור ולא הגיע, מה שהעניק את הריבאונד לזאהי ארמלי, שכבש מ-18 מטר **וקבע 3:2 למכבי חיפה בגמר הגביע.**

בדקות הבאות המשיכו לתקוף שחקני חיפה כאשר אבי כהן הכשיל את עופר מזרחי שלא ניצל את ההזדמנות לכבוש, וניר קלינגר כידרר כ-60 מטר והגיע אל מול השוער אולם פספס את השער.

בדקה ה-106 התבצע החילוף האחרון במשחק בשורות מכבי תל אביב כאשר יוסי קרמר יצר ובמקומו נכנס יאיר סנדורי.

בדקה ה-113 (7 דקות לתום ההארכה), הוגבה כדור לרחבה, כאשר שחקן מכבי תל אביב חי קרייס הוריד אותו עם הראש לאלי דריקס שכבש שער מרהיב במספרת שנעצה את הכדור ברשת מתחת למשקוף השער, **מה שקבע 3:3 במשחק הגמר.**

בתום 120 הדקות שרק השופט אשכנזי לתום ההתמודדות על כר הדשא, והמשחק המשיך לדו-קרב פנדלים מנקודת העונשין.

### דו-קרב הפנדלים
ציון מרילי שנחשב לפנדליסט הקבוע של מכבי חיפה - בעט את הכדור החוצה - 0:0.

אלון נתן בעט לפינה השמאלית של אבי רן - וקבע 0:1 למכבי תל אביב בדו-קרב.

זאהי ארמלי אחרי שני שערי שדה יפים, בעט חלש לידי בוני גינצבורג, והשלים 2 החמצות פנדל רצופות של שחקני מכבי חיפה.

חיים גולדברג ממכבי תל אביב בעיטה חזק לפינה השמאלית של אבי רן וקבע 0:2 למכבי תל אביב בדו-קרב.

משה סלקטר כבש שער ראשון למכבי חיפה בדו-קרב וקובע 1:2.

מיקי כהן בעט ואבי רן זינק לכיוון הנכון, אך לא הגיע לכדור, אבל הכדור פגע בקורה וחזר למגרש. עדיין 1:2 למכבי תל אביב.

דניאל בריילובסקי - כדור חזק פנימה וקבע 2:2 .

אלי דריקס (בעיטה רביעית למכבי תל אביב) וניר קלינגר (בעיטה חמישית למכבי חיפה) שניגשו לבעוט - הכניסו את הכדור שלהם וקבעו 3:3.

לבעיטה החמישית והאחרונה של מכבי תל אביב ניגש בני טבק שבעט פס ימינה ופנימה וקבע 3:4, **ניצחון למכבי תל אביב בדו-קרב, וזכייה בגביע המדינה למכבי תל אביב אחרי עשר עונות ללא התואר, ובפעם ה-16 בתולדותיה.**

## משחק הגמר

### הרכבי הקבוצות

|}

## קישורים חיצוניים
* כתבה על המשחק באתר מכבי-פדיה
* כתבה על המשחק באתר ההיסטוריה של מכבי חיפה
* גביע המדינה בכדורגל  86/87, גמר:מכבי חיפה - מכבי תל אביב, באתר כאן – תאגיד השידור הישראלי, 9 ביוני 1987

## הערות שוליים

קטגוריה:משחקי גמר גביע המדינה בכדורגל
קטגוריה:תחרויות כדורגל ב-1987
קטגוריה:מכבי תל אביב (כדורגל)
קטגוריה:מכבי חיפה (כדורגל)
קטגוריה:רמת גן: תחרויות ספורט
קטגוריה:1987 בישראל: כדורגל